钦定古今图书集成/历象汇编/庶征典/第019卷 > 夏后氏
## 钦定古今图书集成/历象汇编/庶征典/第019卷 > 夏后氏

### 仲康五年秋九月朔辰弗集于房〈一作元年〉

按《书经引征》：“惟仲康肇位四海，引侯命掌六师。羲和
废厥职，酒荒于厥邑。引后承王命徂征，告于众曰：‘嗟
予有众，圣有谟训，明征定，保，先王克谨天戒，臣人克
有常宪，百官修辅，厥后惟明明，每岁孟春，遒人以木
铎徇于路，官师相规，工执艺事以谏。其或不恭，邦有
常刑。惟时羲和颠覆厥德，沈乱于酒，畔官离次，俶扰’”
天纪，遐弃厥司。乃季秋月朔，辰弗集于房。瞽奏鼓，啬
夫驰，庶人走，羲和尸厥官，罔闻知，昏迷于天象，以干
先王之诛。《政典》曰：“先时者，杀无赦，不及时者，杀无赦。”
今予以尔有众，奉将天罚。尔众士同力王室，尚弼予
钦承天子威命。火炎昆冈，玉石俱焚。天吏逸德，烈于
猛火。歼厥渠魁，胁从罔治。旧染污俗，咸与维新。呜呼！
威克厥爱，允济。爱克厥威，允罔功。其尔众士，懋戒哉！

〈蔡注〉日蚀者，君弱臣强之象，后羿专政之戒也。羲和掌日月之官也。党羿而不言，是可赦乎？　按《唐志》，日蚀在仲康即位之五年。〈大全〉新安陈氏曰：“观胁从之语，羲和聚党助逆，明矣。仲康乘日蚀之变，正其昏迷之罪，名正言顺，羿亦不得而庇之也。使非聚党助逆，则禠职夺邑，司寇行戮足矣，何至劳大司马，兴师誓众，如临大敌哉？”《纲目》刘炫曰：“房，所舍之次也。集，会也；会，合也。不合，则日蚀可知。或以房为房星，知不然者，且日之所在，正可推而知之。”君子谨疑，宁当以日在之宿为文？近代考历者，推仲康时九月合朔，巳在房星北矣。　按《古文集》与“辑”义同。日月嘉会而阴阳辑睦，则阳不疚乎位，以常其明，阴亦含章示冲，以隐其形。若变而相伤，则不辑矣。“房”者辰之所次；“星”者所次之名，其揆一也。

《前编》曰：“按虞𠚳以季秋日蚀为仲康元年，而唐傅仁均等新历以为仲康五年癸巳之岁九月庚戌朔，日蚀在房二度。夫以历术求之，则鲁历、殷历、周历已自不同，凭此却求，岂无抵忤？故以历较之，《经世纪年》，夏殷之年，盈缩者二十有八岁焉。盖历家之说，有岁差之法，久近各殊。新历以五十馀年而差一度，虞𠚳以” 百八十有六年而差一度，盈缩之原，其大致盖由于此。古者天官氏因时以治历，而后世言天者执历以求天。执历以求天者，既有差于将来，岂无迷于既往哉？今从《新历》之说，则仲康五年岁非癸巳；从虞𠚳之说，则合于《经世》之言。且以《经世》之言、五年之说于《经》不同，而元年之说于《经》为合，以《经》为正，固无假于《历》。以《历》而论，则“元年” 之说，为有合于《经》。今从之，系于“元年” 之下。

按《竹书纪年》：“帝仲康五年秋九月庚戌朔，日有蚀之。”

### 帝廑八年十日并出

按：《竹书纪年》：“八年，天有妖孽，十日并出，其年陟。”

### 帝桀二十九年三日并出

按《竹书纪年》云云，　按《通志》，大费之裔曰费昌，见二
日东出焰西沈问冯夷，夷曰：“西夏东商，费昌乃归商。”